Jessica Capshaw

Jessica Brooke Capshaw (lahir 9 Ogos 1976) ialah seorang pelakon wanita Amerika Syarikat. Beliau terkenal menerusi wataknya sebagai Jamie Stringer dalam The Practice dan Arizona Robbins di drama perubatan ABC Grey's Anatomy. Beliau mula memegang watak sebagai Arizona Robbins dalam musim kelima siri ini sebagai ahli bedah dan ketua bedah pediatrik yang baru.

Kehidupan awal 
Capshaw dilahirkan pada 9 Ogos 1976 di Columbia, Missouri. Anak perempuan Kate Capshaw dan Robert Capshaw. Beliau ialah anak tiri Steven Spielberg, setelah ibunya berkahwin ketika Capshaw berusia lima belas tahun.

Capshaw lulus dari Harvard-Westlake School di Los Angeles pada 1994. Beliau kemudian mendaftar di Universiti Brown, di mana beliau muncul dalam penerbitan Arcadia dan Cat on a Hot Tin Roof. Beliau tamat belajar pada 1998 dengan ijazah B.A. dalam bahasa Inggeris. Sepanjang musim panas, beliau menghadiri kelas-kelas di Royal Academy of Dramatic Arts (RADA) di London.

Kerjaya 
Capshaw memiliki peranan kecil dalam drama The Locusts (1997), berlakon bersama ibunya, pada usia sembilan belas tahun. Beliau kemudian memiliki peranan dalam filem bebas karya Adam Rifkin bertajuk Denial (1998). Pada tahun 2001, dalam filem Valentine, Capshaw memegang watak Dorothy Wheeler. Beliau kemudian menjayakan peranan kecil dalam Minority Report (2002). Beliau memegang watak utama dalam filem arahan Edward Burns berjudul The Groomsmen (2006).

Pada tahun 2009, beliau menjadi pelakon tetap dalam drama perubatan Grey's Anatomy. Pada Disember 2008, ia diumumkan bahawa Capshaw akan menyertai Grey's Anatomy sebagai ahli bedah bernama Arizona Robbins. Pada awalnya hanya dijadualkan untuk muncul dalam tiga episod pada musim kelima. Shonda Rhimes kemudian menyambung kontrak Capshaw untuk muncul di semua episod untuk musim tersebut, dan menjadi pelakon tetap di musim keenam. Arizona Robbins ialah pasangan cinta untuk ahli ortopedik Callie Torres, yang dilakonkan oleh Sara Ramirez. Pada Mac 2018, Capshaw meninggalkan Grey's Anatomy.

Kehidupan peribadi 
Capshaw berkahwin dengan Christopher Gavigan pada 22 Mei 2004, di taman East Hampton milik keluarganya. Pasangan itu memiliki seorang anak lelaki dan tiga anak perempuan.

Rujukan

Pautan luar 

 

Kelahiran 1976
Orang hidup
Pelakon wanita Amerika Syarikat
Pelakon televisyen Amerika Syarikat
Pelakon filem Amerika Syarikat
Aktivis Amerika Syarikat
Ahli perniagaan Amerika Syarikat